b'\n_START_ARTICLE_\nTermograf\n_START_PARAGRAPH_\nTermograf, u meteorologiji, je ure\xc4\x91aj za neprekidno bilje\xc5\xbeenje temperature zraka ili tla. Sastoji se od osjetnika (bimetalna vrpca ili Bourdonova cijev), koji je mehani\xc4\x8dki povezan s pisa\xc4\x8dem, te od bubnja sa zapisnom vrpcom koji se pokre\xc4\x87e satnim mehanizmom. Koristi se dnevni i tjedni termograf.\n_START_SECTION_\nBourdonova cijev\n_START_PARAGRAPH_\nBourdonova cijev je zakrivljena zrakoprazna ili teku\xc4\x87inom ispunjena cijev koja se savija pod utjecajem vanjskog tlaka (upotreba u manometrima ili tlakomjerima) ili temperature (upotreba u termografima). Nazvana je po izumitelju, francuskom in\xc5\xbeenjeru Eug\xc3\xa8neu Bourdonu (1808. \xe2\x80\x93 1884.).\n_START_SECTION_\nBimetal\n_START_PARAGRAPH_\nBimetal ili bimetalna vrpca je na\xc4\x8dinjen od dviju vrpci razli\xc4\x8ditih kovina, prikovanih jedna uz drugu. Zbog razli\xc4\x8ditih koeficijenata toplinskog \xc5\xa1irenja, grijanjem dolazi do svijanja vrpce. Koristi se kao prekida\xc4\x8d (jedan kraj u\xc4\x8dvr\xc5\xa1\xc4\x87en a drugi slobodan), na primjer u termostatima.'